Gizos muchafaza
Gizos muchafaza (arab. محافظة الجيزة‎‎‎‎‎‎ = Muḥāfaẓat al Ǧīza) – muchafaza Egipto šiaurinėje ir vidurinėje dalyje. Šiaurėje ribojasi su Beheiros, Monufijos, Kaljubijos bei Kairo muchafazomis, rytuose – su Sueco muchafaza, pietuose – su Raudonosios Jūros, Beni Sueifo, Fajumo, Minjos muchafazomis, pietvakariuose – su Naujojo Slėnio muchafaza, vakaruose – su Matruho muchafaza. Administracinis centras – Giza. 2008 m. nuo Gizos muchafazos atskirta visa vakarinė dalis ir sudaryta Spalio 6-osios muchafaza, tačiau 2011 m. vėl prijungta. Muchafaza yra abipus Nilo upės. Vakarinė dalis yra Libijos dykumoje ir apima ten esančią Baharijos oazę. Teritorijoje yra Gizos piramidžių kompleksas, Abusiro nekropolis.